SK Úradný vestník Európskej únie C 371/1

STANOVISKO KOMISIE

z 15. októbra 2014

k plánu zneškodňovania rádioaktívneho odpadu pochádzajúceho z prvej a druhej etapy demontáže jadrovej elektrárne Saint-Laurent A vo Francúzsku

(Iba francúzske znenie je autentické)

(2014/C 371/01)

Posúdenie uvedené ďalej sa vykonáva podľa ustanovení Zmluvy o Euratome bez toho, aby boli dotknuté akékoľvek ďalšie posúdenia, ktoré sa majú vykonať podľa Zmluvy o fungovaní Európskej únie, a povinnosti vyplývajúce z nej a zo sekundárnych právnych predpisov (1).

Dňa 5. marca 2014 Európska komisia dostala od francúzskej vlády v súlade s článkom 37 Zmluvy o Euratome všeobecné údaje týkajúce sa plánu zneškodňovania rádioaktívneho odpadu pochádzajúceho z prvej a druhej etapy demontáže jadrovej elektrárne Saint-Laurent A.

Na základe týchto údajov, dodatočných informácií, o ktoré Komisia požiadala 10. apríla 2014 a ktoré francúzske orgány poskytli 26. mája 2014, a následnej konzultácie so skupinou expertov vypracovala Komisia toto stanovisko:

1. Vzdialenosť medzi touto elektrárňou a najbližšou hranicou s iným členským štátom, ktorým je v tomto prípade Belgicko, je 320 km. Spojené kráľovstvo leží vo vzdialenosti 360 km, zatiaľ čo Luxembursko sa nachádza vo vzdialenosti 375 km. Vzdialenosť lokality od najbližšej hranice susediacej krajiny, v tomto prípade Normanských ostrovov (závislé územia Britskej koruny), je 300 km.

2. Za bežných okolností demontáže je nepravdepodobné, že by pri vypúšťaní kvapalných a plynných látok došlo k vystaveniu obyvateľstva v inom členskom štáte alebo susediacej krajine riziku, ktoré by bolo zo zdravotného hľadiska významné.

3. Pevný rádioaktívny odpad sa bude dočasne skladovať na mieste predtým, ako sa prevezie do zariadení oprávnených na spracovanie alebo uloženie odpadu vo Francúzsku. Vývoz rádioaktívneho odpadu z Francúzska sa neplánuje.

4. Komisia odporúča, aby kontroly zvyškovej objemovej aktivity vykonávané s cieľom potvrdiť bežný charakter pevného odpadu po dekontaminácii zaisťovali súlad s povoľovacími kritériami stanovenými v základných bezpečnostných normách (smernica 96/29/Euratom).

5. V prípade neplánovaného uvoľnenia rádioaktívnych látok, ku ktorému môže dôjsť po havárii takého typu a rozsahu, ako sa uvádza vo všeobecných údajoch, by dávky, ktorým by pravdepodobne bolo vystavené obyvateľstvo v inom členskom štáte alebo v susediacej krajine, neboli zo zdravotného hľadiska významné.

Záverečné stanovisko Komisie teda znie, že vykonávanie plánu likvidácie rádioaktívneho odpadu v akejkoľvek podobe pochádzajúceho z prvej a druhej etapy demontáže jadrovej elektrárne Saint-Laurent A vo Francúzsku, a to počas bežnej prevádzky, ako aj v prípade havárie takého typu a rozsahu, ako sa uvádza vo všeobecných údajoch, by nemalo spôsobiť rádioaktívnu kontamináciu vody, pôdy ani ovzdušia iného členského štátu, ktorá by bola zo zdravotného hľadiska významná.

V Bruseli 15. októbra 2014 Za Komisiu Günther OETTINGER podpredseda

(1) Podľa Zmluvy o fungovaní Európskej únie by sa mali napríklad ďalej posudzovať environmentálne aspekty. Komisia by chcela orientačne poukázať na ustanovenia smernice 2011/92/EÚ o posudzovaní vplyvov určitých verejných a súkromných projektov na životné prostredie, smernice 2001/42/ES o posudzovaní účinkov určitých plánov a programov na životné prostredie, ako aj smernice 92/43/EHS o ochrane prirodzených biotopov a voľne žijúcich živočíchov a rastlín a smernice 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva.